ORDE do 6 de maio de 2005 pola que se regulan axudas para a elaboración e difusión de guías sectoriais para a implantación de sistemas de aseguramento da calidade nas industrias agroalimentarias galegas e se convocan para o ano 2005.
CONSELLERÍA DE POLÍTICA AGROALIMENTARIA E DESENVOLVEMENTO RURAL — III. OUTRAS DISPOSICIÓNS — 12/05/2005

As distintas crises alimentarias vividas no seo da Unión Europea nas últimas décadas motivaron o aumento da desconfianza dos cidadáns europeos sobre os alimentos consumidos, o que levou á publicación no ano 2000 do Libro branco sobre seguridade alimentaria. O obxectivo principal que se pretendía coas medidas consideradas neste documento era garantir a seguridade alimentaria e recuperar a confianza do consumidor, introducíndose a necesidade da implantación de sistemas de trazabilidade en todas as etapas da produción, a transformación e a distribución alimentaria.
Os principios establecidos no Libro branco foron recollidos en diversos regulamentos comunitarios e fundamentalmente no R (CE) 178/2002, polo que se establecen os principios e requisitos xerais da lexislación alimentaria, créase a Autoridade Europea de Seguridade Alimentaria e fíxanse procedementos relativos á seguridade alimentaria; e o R (CE) 852/2004, do Parlamento e do consello, relativo á hixiene dos produtos alimentarios.
En directa conexión co anterior, a recentemente publicada Lei 2/2005, do 18 de febreiro, de promoción e defensa da calidade alimentaria galega, fai unha regulación exhaustiva e global da calidade da produción alimentaria galega, asumindo os principios establecidos na normativa europea en materia de aseguramento da calidade alimentaria.
Así, ten en conta a necesidade de introducir nas empresas alimentarias galegas sistemas de autocontrol para o aseguramento da calidade da súa produción nos cales a trazabilidade, entendida como unha ferramenta non só ao servizo da seguridade alimentaria, é unha das pezas clave.
A citada lei contempla tamén outras obrigas para as empresas conducentes a asegurar a calidade dos produtos alimentarios galegos, como a necesidade de contar con plans de control da calidade en que
se prevexan, cando menos, os procedementos, a periodicidade e a frecuencia das tomas de mostras, as especificacións e o destino dos produtos que non se axusten á normativa. Tamén deberán dispor dun sistema de rexistro e tratamento das reclamacións e de retirada de produtos non conformes coa normativa de aplicación.
Para facilitar a adaptación da industria agroalimentaria galega, en xeral pequenas e medianas empresas, a estas exixencias, mediante esta orde prevense axudas para elaborar e difundir guías sectoriais que logo poidan servir de base para a súa aplicación nas nosas agroindustrias, facilitándose así a paulatina aplicación dos sistemas de aseguramento da calidade contemplados na citada Lei 2/2005 de promoción e defensa da calidade alimentaria galega.
En virtude do exposto, e de acordo co disposto no artigo 30.I.3º do Estatuto de autonomía de Galicia, e no uso das facultades que me confire a Lei 1/1983, do 22 de febreiro, reguladora da Xunta e do seu presidente,
DISPOÑO:
Artigo 1º.-Obxecto.
Esta orde ten por obxecto establecer as bases reguladoras e convocar, para o exercicio 2005, as axudas que vai conceder a Consellería de Política Agroalimentaria e Desenvolvemento Rural para a elaboración e difusión de guías sectoriais para a implantación de sistemas de aseguramento da calidade, conforme as exixencias da Lei 2/2005, do 18 de febreiro, de promoción e defensa da calidade alimentaria galega.
Artigo 2º.-Beneficiarios.
Poderán ser beneficiarios das axudas reguladas nesta orde as asociacións representativas de empresas de transformación e comercialización de produtos agrarios e agroalimentarios e outras entidades asociativas análogas directamente relacionadas, conforme as súas normas constitutivas, con eses sectores e que teñan, entre os seus fins ou obxectos sociais, o de representar os intereses dos ditos sectores. Tamén poderán ser beneficiarios os consellos reguladores das distintas denominacións de orixe ou outros indicativos de calidade.
En todo caso, o ámbito de actuación da entidade beneficiaria circunscribirase ao territorio da Comunidade Autónoma galega.
Artigo 3º.-Actuacións subvencionables.
Considéranse subvencionables a través desta orde os gastos correspondentes á elaboración de guías sectoriais para a implantación, nas empresas agroalimentarias galegas, de sistemas de trazabilidade e, en xeral, de sistemas de aseguramento da calidade, que se elaboren tendo en conta, cando menos, as
exixencias contidas na Lei 2/2005, de promoción e defensa da calidade alimentaria galega e demais normativa concordante. Tamén serán subvencionables os gastos relacionados coa difusión destas guías, unha vez que teñan o visto e prace da consellería por consideralas axeitadas para os fins propostos.
Artigo 4º.-Criterios de valoración.
Na concesión das subvencións previstas nesta orde teranse en conta os criterios de valoración prioritarios seguintes:
-Grao de representatividade da entidade no sector (ata 10 puntos).
-Utilidade, versatilidade e posibilidade de asunción da guía por parte das empresas do sector a que se dirixa (ata 10 puntos).
-Adecuación da guía ás demandas do mercado no sector ao cal vai dirixido (ata 5 puntos).
-Importancia económica relativa do sector ao cal se dirixe e inexistencia doutras guías para ese mesmo sector (ata 10 puntos).
-Relación custo/beneficio (ata 10 puntos).
Artigo 5º.-Límites e contía das axudas.
A subvención asignada para a elaboración e difusión de cada guía poderá alcanzar ata o 80% do importe do orzamento subvencionable, segundo valoración da Dirección Xeral de Industrias e Promoción Agroalimentaria, cun importe máximo por entidade beneficiaria de trinta mil euros (30.000 A).
En todo caso, a contía das axudas axustarase ao establecido na normativa de aplicación xeral vixente e, en particular, ao disposto no Regulamento (CE) 1/2004, da Comisión, do 23 de decembro de 2003, sobre a aplicación dos artigos 87 e 88 do Tratado CE ás axudas estatais para as pequenas e medianas empresas dedicadas á produción, transformación e comercialización de produtos agrarios (DOCE L1, do 3 de xaneiro de 2004).
Artigo 6º.-Presentación de solicitudes.
1. O prazo de presentación de solicitudes será de 40 días naturais contados desde o día seguinte ao da publicación desta orde no Diario Oficial de Galicia.
2. Os interesados deberán presentar, preferentemente nos servizos centrais e nas delegacións provinciais da Consellería de Política Agroalimentaria e Desenvolvemento Rural, ou ben por calquera dos medios previstos no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común, unha solicitude dirixida ao conselleiro de Política Agroalimentaria e Desenvolvemento Rural, segundo o modelo do anexo I que vai con esta orde.
3. A solicitude deberá ir acompañada da seguinte documentación:
a) Acreditación formal da constitución da entidade solicitante, achegando copia dos estatutos e o CIF e, de ser o caso, inscrición no correspondente rexistro.
b) Memoria dos obxectivos que persegue a guía sectorial.
c) Plan cronolóxico de realización dos traballos e actuacións previstas.
d) Orzamento pormenorizado dos gastos previstos para a redacción e, de ser o caso, difusión da guía, de acordo coas facturas proforma correspondentes. Para estes efectos, os gastos orixinados pola participación de persoal técnico da entidade beneficiaria en tarefas e traballos necesarios para elaborar ou difundir a guía, axustaranse ao importe das nóminas e demais custos salariais dos traballadores e ao doutros gastos orixinados polo traballador á entidade. Nestes casos a entidade solicitante da axuda presentará, para que esta poida ser concedida, o compromiso formal de levar unha contabilidade separada, en que figuren, detalladamente, todos estes salarios e gastos do persoal propio involucrado na redacción ou difusión da guía. Non terán dereito a subvención os investimentos produtivos nin os destinados á adquisición de bens de equipo nin tampouco os gastos de funcionamento.
e) Declaración formal doutras axudas que, para este mesmo fin, fosen obtidas ou solicitadas doutros organismos, así como a doutras axudas similares a esta recibidas nos tres últimos anos, para os efectos de avaliación da compatibilidade da axuda coas normas de acumulación que se recollen no artigo 18 do R (CE) 1/2004, do 23 de decembro de 2003.
f) Acreditación formal do cumprimento das obrigas tributarias e fronte á Seguridade Social, así como acreditación expedida polo órgano de recadación da Consellería de Economía e Facenda de non ter débedas pendentes de pagamento coa Administración pública da comunidade autónoma. Para acreditar estar ao día nas obrigas tributarias, o solicitante poderá optar por acudir individualmente á Axencia Estatal da Administración Tributaria (AEAT) e á Consellería de Economía e Facenda para solicitar a expedición dos certificados xustificativos correspondentes, ou ben por autorizar á Xunta de Galicia para que os solicite por vía informática. Neste último caso deberá cubrir a autorización que figura como anexo II desta orde e entregala co resto da documentación no momento de cubrir a solicitude de axuda.
Porén, quedan exentas de achegar os xustificantes do cumprimento das obrigas a que se refire o artigo 78 do texto refundido da Lei de réxime financeiro e orzamentario de Galicia, aprobado polo Decreto
lexislativo 1/1999, do 7 de outubro, as axudas especificadas no artigo 41 da Lei de orzamentos xerais da Comunidade Autónoma de Galicia para o ano 2005.
g) De ser o caso, certificado de ter recoñecido o dereito de exención do IVE.
Artigo 7º.-Instrución e resolución.
1. Correspóndelle á Dirección Xeral de Industrias e Promoción Agroalimentaria a instrución do procedemento, para o que poderá solicitar do peticionario calquera documento que considere necesario para a correcta tramitación do expediente.
2. O exame e valoración das solicitudes lévaos a cabo unha comisión de valoración, constituída do seguinte xeito:
-Presidente: o director xeral de Industrias e Promoción Agroalimentaria.
-Vogais: o subdirector xeral de Promoción e Calidade Agroalimentaria, o subdirector xeral de Industrias Agroalimentarias e o xefe do Servizo de Defensa da Calidade Alimentaria.
-Secretario: o xefe do Servizo de Promoción Agroalimentaria, que actuará con voz e voto.
3. A comisión de valoración, facendo aplicación dos criterios establecidos no artigo 4, examinará as solicitudes presentadas e informará a Dirección Xeral de Industrias e Promoción Agroalimentaria, que elaborará a proposta de resolución e a elevará ao órgano competente para resolver. A proposta deberá conter unha relación dos solicitantes para os que se propón a axuda, a contía desta e os criterios de valoración seguidos para efectuala.
4. As solicitudes serán resoltas polo conselleiro de Política Agroalimentaria e Desenvolvemento Rural no prazo máximo de seis meses contados desde o día seguinte ao da publicación desta orde. Transcorrido o prazo máximo para resolver sen que o interesado recibise comunicación expresa, poderase entender desestimada a súa pretensión por silencio administrativo.
Artigo 8º.-Xustificación dos gastos e pagamento das axudas.
1. Executados os gastos o beneficiario presentará, preferentemente nos servizos centrais ou nas delegacións provinciais da Consellería de Política Agroalimentaria e Desenvolvemento Rural, e sempre destinada á Dirección Xeral de Industrias e Promoción Agroalimentaria, en Santiago de Compostela, a seguinte documentación:
a) Documento final elaborado e xustificantes dos gastos efectuados.
Das facturas presentaranse orixinais e fotocopias, cunha relación numerada delas así como o xustificante do seu pagamento.
Os gastos orixinados pola participación do persoal propio da entidade beneficiaria na elaboración ou difusión da guía, xustificaranse mediante certificado do responsable da entidade que acredite a súa condición de traballadores ao servizo dela e a contía do gasto que se imputa á actividade por eles desenvolta. Deberanse achegar as nóminas destes traballadores correspondentes ao período durante o cal participaron na elaboración ou difusión da guía, así como os xustificantes doutros gastos orixinados por eles e relacionados coa dita participación, debendo figurar todo iso na contabilidade separada, que tamén se achegará, de acordo co previsto na letra e) do parágrafo 3 do artigo 6º.
De acordo co artigo 31.3º da Lei 38/2003, do 17 de novembro, xeral de subvencións, cando o importe do gasto subvencionable supere a contía de 12.000 euros no suposto de prestación de servizos por empresas de consultaría ou asistencia técnica, o beneficiario deberá solicitar, como mínimo, tres ofertas de diferentes provedores, con carácter previo á contracción do compromiso para a prestación do servizo, salvo que polas especiais características do gasto subvencionable non exista no mercado suficiente número de entidades que o presten.
A elección entre as ofertas presentadas, que deberán achegarse na xustificación, ou, de ser o caso, na solicitude da subvención, realizarase conforme criterios de eficiencia e economía, debendo xustificarse expresamente nunha memoria a elección cando non recaia na proposta económica máis vantaxosa.
b) Declaración do beneficiario sobre outras axudas solicitadas ou concedidas para o mesmo fin, así como a doutras axudas similares a estas recibidas nos últimos tres anos, para os efectos da avaliación da compatibilidade da axuda coas normas de acumulación que se recollen no artigo 18 do R (CE)1/2004, do 23 de decembro de 2003.
c) Acreditación formal do cumprimento das obrigas tributarias e fronte á Seguridade Social, así como acreditación expedida polo órgano de recadación da Consellería de Economía e Facenda de non ter débedas pendentes de pagamento coa administración pública da comunidade autónoma, nos mesmos termos que o establecido na letra f) do artigo 6.
d) Certificación da entidade bancaria que acredite a existencia da conta a nome do beneficiario, para o pagamento da subvención.
Artigo 9º.-Seguimento e control.
1. Toda alteración das condicións tidas en conta para a concesión da subvención, e en todo caso,
a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
2. As resolucións de concesión de subvención establecerán o prazo máximo de xustificación dos gastos. Non obstante, poderase conceder, por pedimento xustificado do interesado realizado antes da finalización do prazo establecido, unha ampliación do dito prazo.
3. Calquera modificación que afecte substancialmente á realización dos gastos aprobados deberá ser previamente comunicada á Dirección Xeral de Industrias e Promoción Agroalimentaria. No caso de redución da contía dos gastos realizados, e sempre que se manteñan os obxectivos iniciais e se cumpran os requisitos considerados no artigo 12.2º do Decreto 287/2000, a subvención verase reducida na contía proporcional correspondente.
4. Ademais da documentación complementaria que durante a tramitación do procedemento lles poidan exixir os órganos correspondentes da Dirección Xeral de Industrias e Promoción Agroalimentaria, os beneficiarios deberán someterse ás actuacións de comprobación que deban efectuar estes, ás de control financeiro que corresponden á Intervención Xeral da Comunidade Autónoma, as previstas na lexislación do Tribunal de Contas e do Consello de Contas, e ás que sexan realizadas por calquera órgano comunitario de inspección ou control.
Artigo 10º.-Incumprimento, reintegro e réxime de infraccións e sancións.
1. Procederá o reintegro total ou parcial das axudas concedidas ao abeiro desta orde, e dos xuros de mora acumulados desde o momento do seu pagamento, no suposto de incumprimento das condicións establecidas para a súa concesión e, en xeral, nos casos establecidos no artigo 78 do Decreto lexislativo 1/1999, do 30 de decembro.
2. Sen prexuízo do establecido no parágrafo anterior, aos beneficiarios das axudas reguladas nesta orde seralles de aplicación o réxime de infraccións e sancións previsto no artigo 79 do Decreto lexislativo 1/1999.
Artigo 11º.-Compatibilidades.
As axudas concedidas a través desta orde poderán se compatibles con calquera outra, sen que, en ningún caso, a contía total das axudas percibidas supere o custo da actividade subvencionada, nin os límites establecidos no R (CE) 1/2004, da Comisión, do 23 de decembro de 2003, sobre aplicación dos artigos 87 e 88 do Tratado CE ás axudas estatais para as pequenas e medianas empresas dedicadas á produción, transformación e comercialización de produtos agrarios (DOCE L1, do 3 de xaneiro de 2004),
que establecen, no caso das axudas para fomentar a produción e comercialización de produtos agrarios de calidade, a posibilidade de subvencionar a actividade no 100% do seu custo, sen que as axudas concedidas para este fin sexan superiores a 100.000 euros por beneficiario nun mesmo período de tres años.
Artigo 12º.-Réxime de recursos.
A resolución da subvención porá fin á vía administrativa e contra ela poderase interpoñer recurso potestativo de reposición perante o conselleiro de Política Agroalimentaria e Desenvolvemento Rural no prazo dun mes, contado a partir do día seguinte ao da recepción da notificación da resolución, ou no prazo de tres meses desde que se entenda desestimada por silencio administrativo, ou ben ser impugnada directamente perante o Tribunal Superior de Xustiza de Galicia no prazo de dous meses se a resolución fose expresa ou de seis meses desde que se entenda desestimada por silencio administrativo.
Disposicións adicionais
Primeira.-Financiamento das axudas.
O pagamento das axudas previstas nesta orden efectuarase con cargo aos orzamentos da Consellería de Política Agroalimentaria e Desenvolvemento Rural para o ano 2005, na aplicación orzamentaria 09.04.615A.780 dotada inicialmente con 200.000 A.
En todo caso, a concesión das axudas condicionarase á existencia de crédito axeitado e suficiente e limitarase ás dispoñibilidades orzamentarias.
Segunda.-Réxime xurídico.
En todo o non previsto nesta orde, observarase o disposto nos artigos 78 e 79 do Decreto lexislativo 1/1999, texto refundido que aproba a Lei de réxime financeiro e orzamentario de Galicia, así como no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Disposicións derradeiras
Primeira.-Disposicións de desenvolvemento.
Facúltase o director xeral de Industrias e Promoción Agroalimentaria para ditar as disposicións que considere oportunas para o desenvolvemento desta orde.
Segunda.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 6 de maio de 2005.
José Antonio Santiso Miramontes
Conselleiro de Política Agroalimentaria
e Desenvolvemento Rural
CONSELLERÍA DE XUSTIZA, INTERIOR E ADMINISTRACIÓN
LOCAL